Openbare sittings by parlement raak verleentheid vir die ANCArgieffoto Die openbare sittings voor die parlementêre grondwetlike hersieningskomitee oor moontlike wysigings aan artikel 25 van die Grondwet om voorsiening te maak vir onteiening sonder vergoeding, is besig om ŉ verleentheid te raak vir die ANC-regering. Só sê Corné Mulder, hoofsweep van die VF Plus. “Dit raak duidelik dat die voorleggings nie uitspeel soos die ANC voorsien het nie. Die oorgrote meerderheid voorleggings deur kundige partye is nie net sterk gekant teen die onteieningsvoorstel nie, maar lewer ook skerp kritiek op ANC-beleid en bevoegdheid oor die mislukking van die grondhervormingsprogram tot dusver,” het Mulder gesê. Die hersieningskomitee is tans besig met sy tweede ronde sittings en die sterk teenkanting teen die verandering van artikel 25 van die Grondwet het na vore gekom. “Hierdie sittings die afgelope vier dae was spesifiek om instellings wat in hulle skriftelike voorleggings gevra het om mondelings te kom getuig die geleentheid daartoe te gee,” het Mulder bygevoeg. “Die teenkanting teen die wysiging van artikel 25 van die Grondwet word duidelik onderstreep deur die feit dat 33 (82%) van die 40 mondelinge voorleggings gekant was teen die verandering van artikel 25. Slegs sewe (12%) was ten gunste daarvan.” Mulder het gesê die ANC sal hierdie teenkanting, asook die meerderheid teenkanting wat in skriftelike voorleggings uitgespreek is, nie kan ignoreer nie. Meer as 700 000 skriftelike en elektroniese voorleggings is ingedien waarvan sowat 60% teen die wysiging gekant was. “ŉ Proses van openbare deelname is van die grootste belang om legitimiteit te verleen aan die skep van enige nuwe wet, maar ook aan enige beplande verandering van ŉ wet. In hierdie geval meer so aangesien die land se Grondwet ter sprake is. Alle mense in Suid-Afrika het ŉ gelyke geleentheid gehad om voorleggings te doen, en indien die meerderheid teen die ANC se beoogde verandering aan die Grondwet gekant is, sal dit regtens ŉ sterk saak stel teen enige verandering. Dit sal die ANC loon om hierop ag te slaan. Die mense van Suid-Afrika het gepraat.”